<classify> UONGOZI wa Chuo Kikuu Mzumbe MU kilichopo mkoani Morogoro umesema unajivunia kuweka usawa kwa wanawake na wanaume katika udahili wa kujiunga na chuo hicho katika kozi mbalimbali, ambao kwa mara ya kwanza katika historia yake asilimia 52.1 ya wahitimu wa mwaka huu ni wanawake.Makamu Mkuu wa chuo hicho, Profesa Lughano Kusiluka alisema hayo hivi karibuni katika hotuba yake kabla ya kumkaribisha Kaimu Mwenyekiti wa Baraza la Chuo Kikuu hicho kuwasilisha hotuba yake kwa Mkuu wa chuo, Jaji Mkuu mstaafu Barnabas Samatta kwenye Mahafali ya 18 yaliyofanyika Kampasi Kuu Mzumbe.Katika mahafali hayo, Mkuu wa Chuo Kikuu hicho, Jaji Mkuu Mstaafu Samatta aliwatunuku wahitimu 2,523, kati yao 1,209 ni wanaume sawa na asilimi 47.9 na wanawake ni 1,314 sawa na asilimia 52.1.Profesa Kusikula alisema jumla ya wanafunzi katika kampasi zote tatu zikiwemo ya Mbeya na Dar es Salaam ni 3,993 kati ya hao wanawake ni 2,094 sawa na asilimia 52.5 na wanaume ni 1,898 sawa na asilimia 47.5. Kati hao, wahitimu sita walitunukiwa Shahada ya Uzamivu PhD kwenye Kampasi Kuu ya Mzumbe.Hii ni mara ya kwanza katika historia ya chuo chetu tuwe na idadi kubwa ya wahitimu wanawake kuliko wanaume, tunawapongeza akinamama hawa kwa kuthibitisha kwa vitendo kuwa wanawake wanaweza, alisema Profesa Kusiluka.Alisema kwa mwaka wa masomo wa 201920, chuo kikuu hicho kimesajili jumla ya wanafunzi 4,994 ambao wanafunzi 414 ni Astashahada, 566 Stashahada na 3,436 shahada ya kwanza na wanafunzi 578 wamesajiliwa kuanza masomo katika shahada za umahiri katika kampasi zote tatu.Profesa Kusiluka alisema chuo kikuu kingependa kuona idadi hiyo inaongezeka maradufu ili kuwawezesha Watanzania wengi kupata elimu bora kwa gharama nafuu.Kaimu Mwenyekiti wa Baraza la chuo kikuu hicho, Pius Maneno alisema kinakusudia kuanzisha kituo cha kuatamia bunifu na biashara ambacho kitatoa fursa kwa wanafunzi na wahitimu kujenga utamaduni wa kujiajiri na kutayarisha ajira kwa wengine.  <topic>: kitaifa 